R5dwMg/zh-wiki-yue-long huggingface dataset:
節目首集播出引起唔少中國網民討論。炎明熹憑獻唱已故女歌手陳僖儀嘅《蜚蜚》掀起關注，話題「Gigi聲音」一度登上微博「文娛榜」熱搜冠軍，唔夠一日閱讀量已破3千萬。李克勤演唱《傾城》後，相關關鍵字同樣登上中國多個熱搜榜，話題度、閱讀量都達千萬。
由於《聲生不息》喺香港播出第一集嘅時候咁啱撞正ViuTV舉辦嘅《Chill Club 推介榜年度推介 21/22》，所以有啲媒體亦將兩個節目比較。 收視方面，《聲生不息》錄得16.9點，比《Chill Club 推介榜年度推介21/22》嘅5.
喺呢個節目嘅籌備同資料被公佈嘅時候，有啲網民留意有咩參與藝人參與，發現其中一啲喺ViuTV出身，或者被視為同ViuTV關係密切嘅藝人，都會有啲討論，甚至批評呢啲藝人「食兩家茶禮」，其中包括曾比特同林二汶。
節目嘅第一集，中國版本有成3個鐘，但香港版本就只得2個鐘。喺第一集播出後，香港版本被一啲網民批評剪輯到支離破碎，將好多寶貴片段刪走，部分刪除嘅鏡頭包括楊千嬅聽到葉蒨文唱完《祝福》嗰陣爆喊嘅場面。另外，好多填詞人片段同中國歌手獻唱嘅片段亦被刪走，被指對音樂人欠尊重。
而呢啲論點之後亦得到其他人認同，例如思思 TVB 的二三事就同樣批評以「中國香港」稱呼六十至八十年代香港嘅做法。另外時事評論員黃世澤亦批評無綫電視係度幫中國秘訣歷史，粵語流行曲本來就係為建立香港同中國之間防火牆而設，而唔係好似香港係為中國而發展廣東歌。
有網民批評，節目一邊話要保育粵語流行曲，另一邊又封殺填詞人。其中第一集入面，李克勤唱出嘅《傾城》，第二集入面楊千嬅唱出嘅《勇》，以及林子祥、曾比特合唱嘅《單車》本來都係黃偉文填詞，但不論係芒果TV定係無綫嘅版本，都並無打出歌曲由黃偉文填詞，被批評唔尊重填詞人。
聽𠵱啲Music係香港商業電台叱咤903嘅電子音樂節目，連埋廣告每集係六十分鐘。主持係DJ Donald同埋DJ King。響2018年3月3號到2020年5月30號星期六晚七點至八點播放。節目播放廣東歌派台歌跳舞版，以及精選世界上著名DJ歌曲。
蘇炳添係一位中國內地嘅田徑運動員，廣東省中山市人。佢成日跑100米賽，重同張培萌一齊，話成係「中國百米雙雄」。佢參加過2010年嘅亞運會、2011年世大運同2011年亞洲田徑錦標呢啲比賽。佢喺2015年5月30號嘅國際田聯鑽石賽入面跑出咗9秒99，成為史上第一位喺男子100米殺入10秒以內嘅黃種人選手。
喺非營利組織沙巴學會嘅努力下，沙巴州博物館喺1965年7月15號喺亞庇加雅街嘅一間店屋裏面建立。佐治·凱斯卡特·胡利收藏嘅照片、日記同其他藝術品被遺贈畀沙巴州政府，佢哋成為咗博物館嘅主要收藏。博物館嘅第一位館長、策展人係E·J·貝里克。
至1981年，沙巴州博物館由沙巴州社區服務部管理。同年6月1號，喺前沙巴首席部長哈里士沙烈嘅倡議下，沙巴州博物館新館舍開工建設，耗資3120萬令吉。次年，博物館嘅管理改隸屬至沙巴州文化、青年及體育部。
呢個綜合體唔單只包括博物館本身，仲包括一個民族植物園、一個動物園同一個民俗村。沙巴美術館亦坐落喺呢度。另外，仲有一個涵蓋伊斯蘭文明、考古學同歷史、自然歷史、陶瓷同銅器等領域嘅藝術畫廊。博物館入面仲設有科學中心，展出大量關於原油同石油工業嘅資料。
成人教育，係以大人為對象嘅教育，唔係正規學校，最細嘅歲數喺每個國家都唔同，無離校嘅歲數，例如進修學校。例如有啲大人喺第個國家來，超咗齡先至留學，有啲學生喺正規學校留班太多年，超咗齡，中學都未畢業，所以喺間成人學校喥繼續讀中學。
司徒暉讀過張熾昌紀念小學 同嶺南鍾榮光博士紀念中學，喺2009年參加第24期無綫電視藝員訓練班入行，入行前做過救生員同游泳教練。畢咗業之後拍過好多電視劇，角色都係以跑龍套為主，戲份稍為重啲就係2014年《單戀雙城》裏面追求程展禛嘅「Simon」，同埋2016年《巨輪II》入面演高天鷲嘅保鑣「麥偉權」。
2017年，司徒暉喺無綫台慶劇《降魔的》飾演被Salvia用魔術控制、殺死警察後自殺嘅監犯「林中」，令觀眾開始留意佢。2019年又喺王晶監製嗰套《荷里活有個大老千》裏面做文雄頭馬「榮少」，先至真正有人認識，依家重喺香港公開大學讀緊中國人文學科文學士進修課程。
對應「民粹主義」嘅係populism，此詞由「popular」變化而嚟，似乎靠暱稱「Populist Party」之美國政黨「People's Party」變得常用。「popular」本身係讚美用詞，解「大眾化」、「受歡迎」同「流行」等，不過現時英語傳媒往往以「populism」形容民主制度被玩弄或運作得唔妥嘅狀態。
傘後組織，又叫傘後團體，係香港2014年雨遮運動之後成立嘅一批非建制派政治組織同團體，希望將雨遮運動嘅抗爭精神延續落去。傘後組織嘅成員畀人叫做傘兵或者傘後人士。呢批組織路線各有唔同，有啲主打議會路線，有啲主打地區工作，亦有啲主打特定行業，更有啲主打激進抗爭。
1980年代，彩虹站首次通車時曾經出現意外。平日只需要四分鐘嘅路程，但下一站職員遲遲未見列車埋站，開出後嘅列車更加失去聯絡。一個站之間，系統失靈，只係傳出詭異嘅沙沙聲。之後列車終於到站，但車長就臉無血色，唔肯講發生乜事。
車上所有人受驚過度送院，之後更有傳有工作人員離奇死亡。之後，就開始傳出路軌通往鬼門關嘅傳聞，當時有人更指地鐵曾請經道士到彩虹站調查，最後為咗安撫人心，地鐵決定多開一條路軌，自此以後地鐵就沒再用嗰條路軌。
地鐵曾經解釋，被指鬧鬼嘅中間月台路軌，其實係通往九龍灣車廠。港鐵亦曾經喺2016年10月上載喺車頭拍攝嘅片段，展示列車其實只是通往九龍灣車廠。亦有另一個講法，話係70年代政府本來計劃再擴展東九龍線，由鑽石山至上環，不過由於最後計劃被擱置，所以多出來嘅第三條路軌而家只係用作調配列車，而唔係接載乘客。
竹田宮係日本舊時一個宮家，由北白川宮能久親王庶大仔恆久王響1906年創立。1947年，響駐日盟軍總司令指示之下，竹田宮最後一任當主恆德王皇籍脫離，降做平民。依家竹田宮已經改為叫竹田家，而現任當主係竹田恆正。
李香蘭，日本名山口淑子，嫁人後從夫姓，喺日本嘅戶籍名叫大鷹淑子，又有中文名潘淑華，係日本嘅歌手、女演員同政治人，出生喺滿洲，原籍日本佐賀縣杵島。翊教女子中學畢業。佢用幾個藝名活動，喺電影、歌壇度活躍，李香蘭呢個名用喺戰前嘅中國、日本、戰後嘅香港，喺二戰後嘅美國以「山口莎莉」嘅名活動。
佢原來係日本人，由老豆嘅朋友起中文名，開始咗佢嘅歌手生活。喺抗戰期間，佢畀滿洲國嘅人利用，有目的噉畀佢唱讚揚滿洲國、美化軍國主義同大東亞共榮嘅歌，雖然啲人評佢實力好掂，但世間對佢嘅眼光唔好，特別係啲有良心嘅中國知識分子同民衆起身反對佢。
佢喺上海迎來日本戰敗後，當時啲人以爲佢係中國人，話佢背叛祖國，指控佢係漢奸，嗰陣時要面臨中華民國嘅軍事審判，但之後喺朋友幫助下，將戶籍簿從北平嘅雙親度送來，證明到佢係日本人，唔適用漢奸罪，個處分變成驅逐出國外，於是歸國日本。
歸國後，以舊姓山口淑子嘅名再開佢啲演藝活動，除咗歌手生活外，主要作爲電影演員而活躍。佢以日本爲基礎，活躍喺美國同香港嘅電影、影視界，不過喺1958年因爲結婚退出演藝界。然後到1969年作爲富士電視臺資訊節目《三點嘅你》嘅主持復歸傳媒界，一直做到1974年3月。
1920年2月12號，李香蘭出世喺中華民國奉天省嘅煤礦鎮奉天北煙臺。老豆山口文雄出身自日本佐賀縣，喺南滿洲鐵道教中文，老母亞衣出身自日本福岡縣，佢哋爲個女起名做「淑子」。佢喺奉天同北平度大。本籍佐賀縣杵島郡北方町。
佢老豆親中國，所以定咗方針，令佢自幼就習慣咗中文。喺佢小學生時，屋企移居去奉天，呢陣時老豆有個朋友，同佢全家有交流，係瀋陽銀行總裁嘅李際春將軍，山口淑子收做佢嘅契女，得咗中國名「李香蘭」。之後，佢又結緣天津市長潘毓桂，做埋佢契女，起名做「潘淑華」。
之後，幼年住喺奉天時嘅老死係個猶太俄人，叫廖芭，受佢阿媽介紹，識得一個同白俄人結婚嘅意大利人歌劇歌手，叫帕德列梭夫夫人，從佢度習得咗聲樂。1934年，山口淑子以「潘淑華」嘅名入學北京嘅教會學校，1937年畢業。
佢無論日文定中文都流利，佢又有絕世嘅美貌同清透嘅歌聲，選拔爲奉天放送局新滿洲歌曲嘅歌手，第二次中日戰爭開戰嘅遞年1938年，滿洲國嘅國策電影會社滿洲映畫協會網羅佢做中國人專屬電影女演員，以「李香蘭」嘅名首次亮相。
佢唱電影嘅主題歌造成幾大嘅風潮，作爲女演員、作爲歌手，喺日本同滿洲國都有好大人氣。而且，佢流暢嘅北京話同異國風情嘅容貌，令佢無論喺日本定喺滿洲，好多人都以爲佢係中國人嘅明星。另外，呢陣時佢同稱呼做「東方嘅瑪塔·哈里」嘅川島芳子有住份交情。
中日戰爭期間，佢作爲滿映嘅專屬女演員，出演好多日本電影，得到幾大人氣。佢同人氣演員長谷川一夫共演過《白蘭之歌》、《支那之夜》、《熱砂之誓》。喺1941年2月11號日本嘅紀元節，李香蘭喺日本劇場出演《歌唱嘅李香蘭》，盛況好大。
1943年6月，李香蘭喺《萬世流芳》主演林則徐弟子潘達年嘅戀人，呢齣戲係長篇時代劇電影，描寫喺鴉片戰爭中活躍嘅中國英雄林則徐。呢部電影係由中華電影股份有限公司、中華聯合製片股份有限公司、滿映呢三間公司合作嘅片，係鴉片戰爭敗北100週年紀念而作嘅電影。
呢部電影喺中國全土首映，劇中佢唱嘅主題歌《賣糖歌》同插入歌《戒煙歌》都造成好大風潮，電影《萬世流芳》亦喺中國電影史上造成最初嘅大轟動。另外呢部片嘅內容講到鴉片戰爭嘅對手國英國，啲人將佢類比成當時嘅日本，鼓舞咗中國民衆嘅抗日意識。
喺呢場記者會見前後，上海百代唱片公司收錄咗佢嘅《夜來香》《海燕》《恨不相逢未嫁時》《防空歌》《第二夢》，呢啲都轟動一時。其中汪兆銘政權搞嘅愛國歌曲《防空歌》引發咗中國人嘅祖國防衛意識。另外，1945年6月23、24、25號李香蘭喺上海靜安寺路嘅大光明大戲院搞演唱會，演唱包含主打曲《夜來香》嘅中、日、歐美嘅歌曲，贏得觀衆嘅喝彩。
喺之前，李香蘭已經做咗滿洲國同日本嘅明星，因爲電影《萬世流芳》同佢嘅主題歌《賣糖歌》、插入歌《戒煙歌》以及之後嘅《夜來香》、《海燕》、《恨不相逢未嫁時》、《防空歌》、《第二夢》呢啲主打曲，喺中華民國亦都成爲人氣明星。
《萬世流芳》之後，有部電影《香妃》計劃緊，但喺拍攝開始前就迎來咗停戰，就噉李香蘭喺上海嘅電影出演就得一齣。喺歌方面，1945年聯合發行嘅《第二夢》同埋《忘憂草》係佢喺中國最後嘅收錄曲。另外《第二夢》喺2012年嘅中國畀蒼井空攞出來翻唱，令現代嘅中國人知道首歌嘅初唱者係李香蘭。
因爲以爲李香蘭係中國人，日本戰敗後，中華民國政府對佢以漢奸嫌疑做軍事審判。然後，李香蘭判處喺下個禮拜喺上海跑馬廳槍斃，噉樣嘅預測寫曬新聞紙，啲人認爲佢就來要死刑。不過奉天時嘅親友廖芭幫咗佢，從北京嘅雙親度寄來咗日本嘅戶籍簿，證明咗佢嘅日本國籍。
1946年2月28號，李香蘭連妝都唔化，着住工作褲試圖上遣返船，但中華民國呢邊嘅女性出入境管理官睇穿咗佢係李香蘭，再度將佢遣返去收容所。10日後解開咗誤解，定咗喺一個月後嘅3月尾再出國。李香蘭儘快噉坐咗船，一上船就匿咗入廁所，部船離港時，佢喺甲板度遠眺上海嘅摩天樓，船內嘅收音機響住，好出奇噉就係自己嘅歌《夜來香》。
歸國後，第年用舊姓「山口淑子」復歸銀幕，以日本電影爲中心活躍。主演作品中，1950年同池部良共演嘅《曉之脫走》呢部係名作，名氣幾高。另外佢仲同森雅之共演過《我一世嘅輝煌日子》、同三船敏郎共演過《醜聞》。
佢又去美國，從演員工作室嘅講師度學演技，用山口莎莉嘅名主演荷里活嘅電影，又出演百老匯音樂劇嘅主角。接受採訪時，山口淑子話「去學點樣𡃶嘴」作爲佢過美國嘅理由。喺呢陣時，佢喺紐約識到咗雕刻家野口勇，喺1951年結婚。
1952年到1958年間佢主演英屬香港嘅電影《金瓶梅》、《神祕美人》、《一夜風流》，喺中文世界復活返「李香蘭」嘅名。同時，佢喺香港百代唱片公司演唱十數曲主演電影嘅主題歌，共電影一齊發行，引發一時熱潮。
1958年，山口淑子同日本外交官大鷹弘再婚，大鷹弘做日本駐緬甸大使館嘅三等書記官，兼任聯合國大使加瀨俊一嘅祕書官，後來做駐緬甸特命全權大使，就噉佢做咗20年嘅女演員就此引退。喺就來引退前，佢受原節子嘅邀請，製作咗佢演藝生涯20週年紀念電影《東京之休日》。
之後喺一切媒體見唔到佢嘅影，直到1969年，用「山口淑子」嘅名去做富士電視臺資訊節目《三點嘅你》嘅主持，重歸演藝界。節目組去過越南戰爭中嘅南越南、柬埔寨、中東等地去海外取材。朝日放送製作嘅節目《你好！
1974年，時任總理大臣田中角榮邀請佢，入自由民主黨，參加第10屆日本參議院議員通常選舉全國區嘅選舉，首次當選。佢所屬嘅係田中派，後來轉向宮澤派。1980年、1986年又再當選，歷任過環境政務次官、參議院沖繩及北方問題特別委員長、參議院外務委員長、自民黨婦人局長，直到1992年引退。
呢個站喺1997年嘅廣州地鐵規劃入面出現，嗰時嘅3號綫規劃經過新塘一帶，不過2003年，雖然路線所經過地方保留咗，但路線名變成5號綫。隨後喺局部修改方案入面調轉咗兩條路線經過位，令路線經過所在地變成14號綫經過嘅地方，重喺黃埔東路出現咗南崗站同南鹼路站呢兩個站，位置分別喺開發區西區嘅丹水坑路口同埋開發區東區嘅康南路口。
2016年10月9號，增城區新塘鎮長向廣州市有關部門提出建議將呢個站改名。理由係「温涌」凈係沙村片區條涌仔，重調查過片區嘅歷史名人同海外華人、村民喺對外交流時，都習慣嗌「自己喺沙村嚟」。後嚟呢個建議俾廣州市民政局同意兼批准改名做沙村站。
呢段廣告喺中國大陸拍攝，入面有多位小朋友喺度扮火車玩遊戲，原意係九鐵服務會努力咁將大家對火車嘅美好印象由童年推展至永遠，但由於唔少人覺得廣告音樂同場景都好陰森下，加上播出街嘅版本色彩有一定問題，結果衍生咗唔少傳聞。
九鐵之後停播廣告，又搵返晒當時有份拍廣告嘅小朋友出嚟，證明所有人健在。九鐵又話，係剪接出咗問題，當時係拍咗幾次然後將比較好嘅部份放埋一齊，當時無察覺問題，所以之後先至有唔協調嘅情況，九鐵亦向各傳媒公開其他片段，證明佢哋無講大話。
恐怖鳥有人咁高，係恐龍絕種後差不多地位最高嘅獵食者，而且同當時其他可怕嘅肉食性動物一同棲息。佢嘅咀演化到成個肉鉤咁，好似鷹嘴，可以撕開獵物嘅肉，亦可以一啖呑咗成隻同狗咁大嘅獵物落肚。恐怖鳥嘅腿骨堅硬、肌肉強壯，可以完全擊碎中等大小獵物嘅骨骼，然後慢慢咁吸食獵物骨骼中富含營養嘅骨髓。
有科學家認為，大約喺300萬年前，南美洲、北美洲大陸板塊曾發生過碰撞，從此喺北美洲生活嘅食肉獸開始陸續喺南美洲出現。一啲考古專家認為，就係因為南北美洲大陸碰撞，令大量北美洲食肉獸湧晒去南美洲，喺唔夠爭嘅情況下，恐怖鳥開始慢慢走向滅亡。
《萬千星輝賀台慶》嘅主題音樂喺香港算係非常深入民心，亦成為咗一啲人惡搞或者二次創作嘅目標，特別係一啲針對無綫電視嘅行動入面，例如喺2013年嘅香港免費電視牌照爭議入面，膠登音樂台就惡搞《萬千星輝賀台慶》嘅主題音樂，將本來無歌詞嘅音樂變成一曲《萬千熄機賀台慶》，批評無綫節目質素唔好同埋呼籲大家熄機唔好睇台慶。
903格係香港商業電台叱咤903嘅節目，連埋廣告每集係六十分鐘。由方俊傑、小雨、紅眼、月巴氏一齊主持。響2019年5月26號至7月7號星期日下晝四點至五點播放，2019年7月13號至2020年1月25號改到去星期六下晝三點至四點播放，2020年2月1號起改到去星期六下晝兩點至三點播放。
索尼，或作鎖尼、索泥，姓赫舍里氏，係大清開國功臣之一，一等公爵，亦係孝莊皇后指定輔助康熙帝嘅4位輔政大臣之一。康熙四年，索尼孫女赫舍里氏成為康熙帝嘅皇后。康熙六年，索尼死咗，謚號文忠，三仔索額圖繼承佢嘅職位同爵位。
佢老頭伍國瑩曾經喺潘振承屋企擔任帳房，後來經營怡和行，畀外商稱為「浩官」。1801年，伍秉鑑接手怡和行，識得籠絡其他行商，1811年，伍秉鑑擔任英國公司羽紗銷售代理人，佢將利潤按比例分畀全體行商，長期擔任十三行公行嘅總商。
」嘉慶末年至道光初年，伍秉鑑包庇外商走私鴉片，畀林則徐話過好多次。1817年，一架由怡和行擔保嘅美國商船被官府查獲走私鴉片，伍秉鑑被迫交出罰銀16萬兩。林則徐封鎖商館，斷絕糧、水等供應，伍秉鑑暗中供應畀外國人食品同飲用水。
Nikon亞洲超級球會挑戰盃2012即係2012年賀歲盃足球賽，喺1月23號同埋1月26號喺香港大球場舉行。係繼2011年亞洲超級球會挑戰盃之後繼續由南華足球隊主辦。本屆賽事請到日本職業足球甲級聯賽嘅清水心跳、南韓甲組足球聯賽嘅城南一和天馬同埋應屆中國足球超級聯賽升班馬廣州富力去香港賀歲。
2021年2月，中央廣播電視總台同韓國放送公社簽署咗合作協議，被視為係「限韓令」正式解除。不過，去到同年9月，中國一系列整頓娛樂圈嘅行動，就連一啲韓國藝人嘅Fans團都受到官方懲處，喺微博度被禁言，一啲韓國傳媒強烈批評，形容做法嚴重影響中韓嘅文化交流，簡直係第二個「限韓令」。
昭南，全名昭南特別市，係大日本帝國佔領英屬海峽殖民地嘅星加坡期間，星加坡嘅正式名。佔領時期由1942年2月15號到1945年9月12號，約莫三年零七個月，史學家叫佢做星加坡日佔時期或者星加坡日治時期。
中國近年成為第二大經濟體系，僅次於美國。不過，喺一啲唔同嘅場合入面，中國仍然堅持自己係發展緊國家。根據世界貿易組織嘅規定，發展緊國家可享受特殊差別化待遇，包括税務同貿易優惠，同埋可以本國企業提供出口補貼。
根據世界貿易組織嘅規定，發展緊國家可享受特殊差別化待遇，包括保持較高嘅貿易關税壁壘、較慢同細幅度嘅降税速度、各國提出嘅貿易優惠，同埋可以為本國企業提供出口補貼。另外，喺國際郵政方面，佢哋亦可以以低價寄送小型郵件包裹。
喺其他國際條約入面，發展中國家都可以享受到一啲優惠待遇，特別係喺環保方面。1972年嘅《人類環境宣言》、1987年嘅《蒙特利爾議定書》、1992年嘅《聯合國氣候變化框架公約》、1997年嘅《京都議定書》，同埋2015年嘅《巴黎協定》，都喺唔同程度上承認發達國家應該照顧發展中國家，容許佢哋延遲執行減排措施，同埋有更寬鬆嘅減排義務，仲要求發達國家提供資金同技術俾發展中國家。
美國曾多次公開批評，中國利用「開發中國家」身分，向西方陣營嘅已開發國家索取援助。喺國際郵政方面，美國因為覺得呢個制度之下中國，可以以低價寄送小型郵件包裹，對佢哋造成負擔，甚至一度諗住退出萬國郵政聯盟，但後來談判達成共識。
《聖艾粒LaLaLaLa》係香港商業電台叱咤903嘅電台節目，依家由占、Donald、Jacky、豪子主持，2021年9月20號正式首播，播出時間係逢禮拜一到五下晝5點到晚上7點。節目內容源自聖艾粒忌廉夜校。
今日傳媒集團同中國共產黨有頗為密切嘅關係，例如喺2017年1月，中國駐悉尼總領事顧小傑，就曾經訪問今日傳媒集團，又大讚今日傳媒集團自創辦以來始終堅持客觀公正嘅輿論導向。另外，前中共外交官陳用林喺2019年4月喺悉尼科技大學一個研討會發言嘅時候，亦提到今日傳媒集團喺好多議題上都極力地同中共保持一致。
2017年8月，紐卡素大學一名印度裔講師被指喺課堂同埋測驗入面，將台灣同香港稱為國家，引起中國留學生不滿，雙方交涉嘅錄音首先就係喺今日悉尼入面大篇幅報道。今日悉尼大篇幅訪問咗有關嘅留學生同埋中國駐悉尼嘅官員，亦用上『辱華』一詞報導事件，而中國官員亦向紐卡素大學施壓。
事件後嚟引起咗澳洲其他媒體對於呢啲中國留學生同埋中國大使館損害校園言論自由嘅關注，而且亦有學者質疑包括今日悉尼在內嘅澳洲華人媒體，喺呢啲事件上面嘅煽動。紐卡素大學發表聲明，指有關內容來自國際貪腐監察組織「透明國際」嘅一份報告，當中以「國家」一詞指代國家同埋地區，包括台灣同埋香港，又表示對話被秘密錄音同埋公開，令事件失去循校內渠道處理嘅機會，感到失望。
吳國曾經係嘉禾二年（233年)嗰陣時派太常張彌、執金吾許晏同埋將軍賀達帶住一萬個士兵、金銀財寶同埋九錫備物渡海，諗住封公孫淵做燕王。但係公孫淵驚孫權遠水救不了近火，放是斬咗張彌同埋許晏，向曹魏示好。魏國封佢做大司馬同埋樂浪公，允許佢繼續管理遼東。
景初元年，魏國派幽州刺史毌丘儉攻打公孫淵，但係失敗咗，公孫淵遂即自立做燕王，改元紹漢，並且引誘鮮卑侵擾曹魏嘅北方。第二年春，魏國派太尉司馬懿同埋高句麗王高位宮攻打公孫淵，圍住個城好耐，公孫淵啲糧食食曬，因此佢同佢個仔公孫脩帶住幾百個部下出逃，最終佢哋兩個被司馬懿捉到，被斬首。
第一屆國際足總球會世界盃從2000年1月開始搞，最先喺巴西開辦，國際足協希望通過呢項賽事，可以改變之前洲際盃嘅歐洲同南美洲球會兩家獨大嘅狀況，希望全球六大洲最頂級嘅球會參加，但國際足協最後未同洲際盃主辦機構達成協議，結果洲際盃繼續辦，而國際足總球會世界盃喺2000年開辦。
標準軌最先由使用鐵路嘅英國提出。設計同埋建造史托頓及達靈頓鐵路嘅英國工程師佐治·史提芬遜提出4呎8½吋嘅軌距，並成功說服到火車製造商生產4呎8½吋軌距嘅機車同車輛。由於史提芬遜成功設計嘅鐵路係眾人嘅模仿對象，令到呢個軌距流行。
1845年英國皇家專員建議用4呎8½吋做標準軌距。1846年英國國會通過法案，要求將來所有嘅鐵路都使用標準軌。除咗英國嘅大西部鐵路係用寬軌之外，英國嘅主要鐵路都係標準軌。大西部鐵路亦喺1892年改成標準軌。
1961年，港府再一次發行一仙紙，設計同1945年版差唔多，但改印英女王伊利沙伯二世肖像。由於港府一早冇出一仙銀，所以一仙紙並冇好似同期五仙紙同一毫紙噉俾銀仔取代，到後來佢主要用嚟交稅、畀電費。一仙紙去到1995年9月30號至停用。
區軒瑋，原名區永漢，又經常被錯寫成區軒偉，係香港資深演員。佢係1983年無綫第12期藝員訓練班學員，並且喺1984年《全港十八區業餘歌唱比賽》憑住唱杜麗莎首歌《假如》而成為深水埗區冠軍。佢由2000年代頭開始演出過好多電影同唔同電視台劇集嘅閒角。
吳肇銅係無綫電視編劇出身嘅幕後工作人員，作品包括《水滸無間道》、《御用閒人》、《情濃大地》、《怒海孤鴻》、《隨時候命》、《人生馬戲團》、《金牌冰人》、《洗冤錄》、《滿清十三皇朝》、《騎呢大狀》、《皆大歡喜 》、《絕世好爸》、《通天幹探》、《茶是故鄉濃》、《緣來自有機》、《酒是故鄉醇》、《天機算》、《笑傲在明天》、《甜言蜜語》、《烈火雄心3》、《生命有TAKE2》、《五個醒覺的少年》、《蒲松齡 》、《大捕快》、《情越雙白線》、《廉政行動組》、《隔離七日情》、《有肥人終成眷屬》、《包青天 》、《洗冤錄系列》、《紫禁驚雷》、《小白龍 》、《造王者》、《血璽金刀》咁。
武仙座係家下八十八西洋星座之一。佢響天球赤道一帶，佔天球面積1225平方度。地球北半球來講，武仙座係夏天嘅星座，即係夏夜會見到。肉眼可以睇到嘅星，約莫140粒到。有一到四等星25粒，即係有3等星6粒、4等星19粒。
喺打機用語上，露營係一種常見於射擊遊戲同大逃殺遊戲嘅玩家行為，指一個或者一隊玩家搵一個戰術上有利、難攻嘅位置，再採取防守狀態，死守喺嗰度唔郁。露營一般都係一種合理嘅戰術，不過有唔少人都覺得如果隻遊戲太多玩家露營會好悶，所以建議遊戲設計師諗方法確保隻遊戲唔會太鼓勵露營嘅行為，例子有提高啲角色嘅移動能力，令玩家容易突破敵人防守。
2016年1月，佢喺《第一屆十大勁曲金曲分獎典禮》做過分獎小姐，直到《萬千呃like賀台慶》舉行嗰時先用化名「唐詩勁」演出，跟住做埋毛記電視偽員，開始用「詩人主播」造型主持《六點半左右新聞報道》，出名喺節目裏面拋書包。
萬勝圍站係分開咗南北兩個站廳，都喺嗮地下1樓。雖然話呢個站嘅兩個站廳同兩個月台都係有條路軌隔開，但係唔理你係免費區定收費區都有條通道連埋一齊，就喺條軌道嘅下面。而站廳入面重有專用𨋢同扶手電梯、樓梯往返邊個月台。
另外，呢個站嘅4號綫月台南端有條渡綫響度。若果4號綫北邊出咗冬瓜豆腐嘅話，去黃村站啲車都喺呢條渡線返轉頭。喺5號綫開通之前，冚唪唥嘅4號綫列車都喺呢度返轉頭嘅。而8號綫嘅月台東邊都有條交叉渡線響度，而家4號綫啲車都喺呢度返轉頭。
萬勝圍站嘅北站廳免費區入面有麵包檔、糕餅檔同洗衫檔，另外重有自動櫃員機、自助影相機同埋自動販賣機，重有可以充羊城通，交水電費同交通嘅罰錢、查地鐵嘅路線、頭尾班車同地鐵嘅安全指引，重可以畀乘客登記變成廣州地鐵薈嘅會員嚟查獎分、換獎品嘅服務。
到咗2000年嘅《近期線網規劃實施調整方案》入面話咗嗰時嘅5號綫支綫拆走咗，變成獨立嘅路線。而獨立嘅路線就變咗而家嘅4號綫，重向北延長到科學城入面。由於嗰時咁啱話要起大學城，所以就將地鐵延長到廣州大學城入面，而呢個站就直接整成嗰時舊二號綫同4號綫嘅轉車車站，而車站嘅位重係而家呢度冇變過。
喺呢個站開通咗之後一直到2010年9月21號為止，係舊二號綫嘅車站。不過喺2007年6月25號，由於國家發改委通過咗廣州地鐵嘅2號綫同8號綫嘅延長段工程，而呢個工程喺2007年8月份就正式逳手。佢就係將舊嘅二號綫喺呢個站同江南西站之間嘅位拆開佢，重分別向南、西、北三個方向延長。
因為嗰時定呢個站響呢度嗰陣，車站周邊都係一大片泥地，冇乜高樓住宅同大廈、百貨商場響度，所以改名叫「萬勝圍站」。而「萬勝圍」呢三個字就係喺中國解放之前，有位地主話佢自己有幾十畝地噉解。但係好多乘客重以為呢個站附近有個萬勝圍村響度，實際根本就冇呢個村。
車站開通時凈得A、B、C、D四個出入口，其中A出入口因為隔籬要起廣州地鐵線網控制中心而喺2012年6月26號封咗，直到2016年2月26號先至重新開通。而B出入口之前喺入黃埔古港路口附近，屬臨時出入口，直到2015年12月21號先至向東移咗去琶洲城市花園嘅售樓部附近。
呢個站係廣州地鐵入面，第一個開放咗之後就係轉車嘅車站，所以就做咗往返廣州大學城嘅乘客轉車任務。不過4號綫向南延長到金洲站且向北延長到黃村站之後，坐8號綫嚟呢個站落車啲乘客想去廣州科學城、天河智慧城或南沙區嗰邊就喺呢度轉車，所以日日都好好多人嚟呢度轉車。
另外，由於距離呢個站冇幾遠就係黃埔古港等本地旅遊景區，甚至重係海珠區入面，去長洲島最近嘅地鐵站。喺廣州市區居民嚟講，一到咗好天嗰陣，有好多本地旅客嚟呢個站落車轉巴士去黃埔古村、或到新洲再轉船去長洲島入面玩。
回禮，禮物有來有往，當人哋送禮，收禮嘅禮貌上就要回禮。即係擇返啲畀人返去，可以係將送來嘅禮物分半交返畀來人。喺中式婚禮過大禮，回禮有嚴謹嘅規定，不過，細節就各處鄉村各處規例。現代人結婚搞婚宴嘅時候，喺收過人哋「人情」大禮之后，都流行準備返啲回禮畀出席嘅賓客，常見嘅回禮小禮物有蝴蝶酥、蜜糖、茶包、曲奇等等，作為對賓客參與宴會嘅一啲小小心意及答謝。
《少女蝶》係英皇娛樂旗下音樂家唱片為3T推出嘅合輯EP，3T成員包括鄭希怡、劉思惠同埋蔣雅文三位第二代英皇三小花，隨後再從中選取一位外界反應比較好嘅作個人發展。七首歌之中，有六首係三位成員嘅個人獨唱歌曲，最後一首係唯一一首以3T名義推出嘅合唱歌《旋轉樂園》，當時係爽浪無糖香口珠廣告歌，喺該電視廣告中，三女着住泳衣喺水上樂園玩旋轉滑梯，紫色泳衣鄭希怡代表當時新推出嘅黑加侖子味、藍色泳衣劉思惠代表原味、黃色泳衣蔣雅文代表檸檬蜜糖味，當時電視廣告播放率唔錯。
《校花校草2022》係香港嘅選秀比賽，由YouTube頻道「試當真」主辦，叱咤903、yes!!同YouTube頻道「JFFT」合辦。呢個比賽係自雜誌《FACE》2016年停刊而停辦「FACE UStar大專校花校草選舉」後，香港再度出現嘅同類型比賽。
背景設定喺鍊金術相當發達嘅世界。愛德華·艾力克同佢細佬艾爾凡斯本來同父母喺利正布爾度住，某一日阿爸賀恩漢離開屋企之後就一去不返，之後阿媽就喺兩兄弟仲好細個嗰陣病死咗。兩兄弟學識鍊金術之後，為咗令死咗嘅媽媽復活，佢哋唔理禁忌，進行「人體鍊成」去鍊成媽媽，但係失敗咗，愛德冇咗左腳，艾爾就冇咗成個身體。
為咗救返細佬，愛德用自己嘅右臂做代價，將艾爾嘅靈魂固定喺一副鎧甲上，而冇咗嘅右臂同左腳就用「機械鎧」代替。愛德後尾攞到國家鍊金術師資格，大總統畀咗個「鋼」嘅稱號，於是啲人就叫佢做「鋼之鍊金術師」。兩兄弟想搵可以恢復身體嘅方法，知道有樣嘢叫「賢者之石」或者可以幫到佢哋，佢哋喺馬爾哥醫生嘅提示之下，搵到更多關於賢者之石嘅資料，與此同時，一個涉及賢者之石嘅重大陰謀亦都正喺度進行中。
公園仔笪地，約莫方形，有四條街圍住，卽係北面廣福道，南面鄉事會街，東面運頭街，西面寶鄉街。正中央有大明里廣場，四方形。方邊伸出四里，北向叫廣福里，通廣福道。南向大光里，出鄉事會街。東向大明里，去運頭街。
而家嘅麥花臣場館係第二代建築，2013年起好，樓上係住宅麥花臣匯。原址第一代建築叫伊利沙伯女皇二世青年遊樂場館，1953年起好，嗰時簡稱伊館，到1980年香港島起咗伊利沙伯體育館，呢度簡稱改叫九龍伊館、九伊或者舊伊館。
佢係大女，喺苗栗頭份嘅客家庄長大，小學三年級嘅時候幫父母煮飯畀細佬妹食，因為咁開始接觸廚藝，高中時加入戲劇界演出舞台劇，1992年報考臺灣電視公司演員並獲得錄用，曾演出多部電視劇，2004年同現任老公劉士民再婚，結婚後逐漸淡出演員工作，轉而投身廚藝界，擔任客家電視台嘅飲食節目主持人及廚藝老師，並於2018年出版首部著作《亞莉的好客廚房》，推廣客家飲食文化。
石房有，俗稱「大波Man」，祖籍廣東省海豐市，香港激進建制派人士，香港親共團體「忠義民團」成員，曾經做過香港警察。由於佢不時同香港民主派人士針鋒相對，所以佢得到一啲傳媒嘅關注，另外佢亦有「大波Man」、「碌梯Man」、「Running Man」、「墮波Man」、「大肚Man」等稱號。
環繞石房有嘅事件，好多都係同佢高調支持政府或香港警察，或者干擾民主派活動有關。不過，石房有所發起嘅行動，除咗有時會引用假新聞，被民主派人士取笑之外，都唔係一面倒受到政府或警察嘅支持。例如喺2021年，政府以國安法控告47位民主派和平初選參選人同主辦者「串謀顛覆國家罪」，3月1日喺西九龍裁判法院嘅開審時候，佢亦有踩場，但就有傳媒報道一啲警察私下埋怨，佢嚟到反而搞到要警察護送佢，覺得佢唔嚟好過。
喺2019年香港區議會選舉，親中派因為支持逃犯條例修訂遭遇大敗，石房有喺12月7號號召親中派支持者，喺灣仔港灣道花園舉行「愛中國護港大集會」，得到香港政研會鄧德成，華記茶餐廳東主楊官華等激進親中共派人士出席支持。
喺武漢肺炎疫情期間，唔少公司面對經營困難，但有啲食肆就被指借肺炎來剝削員工。其中富臨集團喺2020年5月被指控以無薪假之名，迫使工友無限期停薪留職。協助工友嘅飲食及酒店業職工總會及民主派民協區議員楊彧同何啟明，喺5月10號連同幾名工友前往富臨皇宮美孚分店抗議，石房有當時在場叫囂，在場人士問石係咪老闆欠薪就係正確，石房有即刻答「係」，最後石房有得到警察好似佢嘅私人保鑣咁護送佢離開 。
2020年6月初，因應香港局勢惡化，英國外相藍韜文公開表示有意放寬英國國民護照持有人嘅居留期限後，石房有聯同公民力量發言人林宇星，激進建制派高松傑等人，去到英國駐港總領事館前撕毁BNO同埋宣讀「我是中國人」聲明，又話自己俾英國殖民地政府蝦過，修改BNO居留期限係「政治干預」，表明唔會續領。
2020年7月11號傍晚6時，喺民主派初選當日，前香港眾志秘書長黃之鋒喺太古康怡廣場外為袁嘉蔚拉票嘅時候，石房有忽然現身騷擾佢哋嘅拉票活動，用電話拍攝佢哋，又指罵黃之鋒係「漢奸走狗」，又引述之前已被多方證明不實嘅假新聞，屈對方拎咗2,000萬買樓。
第一部電影《侏羅紀公園》曾得到科學家嘅讚賞，因為佢緊貼恐龍文藝復興，改變咗人對恐龍係緩慢、蜥蜴型爬行動物嘅睇法。但係，《侏羅紀世界》就被某啲科學家稱為「不堪嘅怪獸片」，因為佢忽視咗最新嘅古生物學知識，冇加入有羽毛恐龍同埋正確嘅「迅猛龍」前肢擺放姿態。
對於類似批評，導演卓法羅回應話「電影唔完全具科學準確度係因為佢係一部科幻片而唔係紀錄片」。官方網頁上嘅一則評論指出，恐龍之所以冇羽毛，係因為科學家利用咗兩棲動物嘅DNA填補恐龍嘅基因空隙。劇入面，吳亨利博士亦曾對賽門·西蒙·馬斯蘭尼表明，若果科學家冇加入其他動物嘅DNA嘅話，樂園入面嘅恐龍「睇落會完全唔同」，而且樂園嘅賣點亦只係「更有型」嘅恐龍。
喺2019年3月嘅油尖旺區議會大南選區補選，李國權代表泛民主派參選，但輸畀經民聯李思敏，到同年11月第6屆選舉，李國權再度出戰同一選區，終於敗部復活，成功當選，2021年7月頭宣布劈炮，唔撈區議員一職。
Super Tiger係香港一個期間限定嘅十人男子音樂組合，屬無綫電視旗下，2022年2月1號首度表演，初代成員包括羅天宇、許俊豪、丘梓謙、鄒兆霆、曾展望、林俊其、魏柏豪、劉展霆、李紹堅同宋懿芳。同年5月Super Tiger進行重組，羅天宇、鄒兆霆、曾展望、林俊其、魏柏豪、李紹堅退出，換入葉泓聲、林子超同邵展鵬，變成7人組合。
石工，工匠一種，以加工石材為業，組合成品，亦叫石匠。依種職業好古老，文明初期就有。石材同木材，並為好古老建材。而石材堅硬耐久，無論屋宇、城牆、街道、石器、石像、石燈、墓碑等等，都要石工做。古時好多宏偉屋宇，都見到石工手藝。
大學會堂前稱大專會堂。1960年代尾，香港浸會大學前身香港浸會書院嘅第一任校長林子豐博士，提出起一個會堂，用嚟舉行各類學校典禮。1970年，佢捐出50萬港元用嚟起會堂，由香港建築師甘銘負責呢單建築工程。
袁晴晴，係香港一個汽車模特兒。佢曾經喺2014年澳門亞洲車模攞亞軍，同埋喺2015年深港澳超級車模攞「全國前十佳」，亦參選過2015年環球國際小姐中國賽區香港代表。亦有傳媒話佢代香港特首千金梁齊昕做電影《男極探射燈》嘅女主角，但最後落空。
袁晴晴喺2014年12月同一位自稱「餐廳老闆」嘅人第一次約會，就帶對方去名牌舖頭買禮物，重要求對方幫手埋單，但對方信用卡唔夠簽賬額，佢就借咗對方部iPhone6 Plus智能電話，一去無回頭，結果裁定盜竊罪成，上訴亦都失敗。
《神奇女俠》，第2季至第3季叫《神奇女俠新冒險》，係一部美國超級英雄電視劇，改編DC漫畫嘅同名超級英雄。主演係蓮黛卡達，扮演神奇女俠/Diana Prince，而Lyle Waggoner要扮演Steve Trevor，套劇集喺1975年至1979年播放全3季。
喺1957年，嗰時嘅朱光市長就提出喺呢度成立間美術博物館，結果俾廣州市政府批准咗，變成成個中華人民共和國入面，最早成立嘅其中一間美術博物館。新藝博院2000年9月開幕後同時保留返「廣州美術館」嘅牌，即係一套人馬兩塊牌同時運行。
呢間嘢入面有好多展覽嘅設施同時，重㔷埋咗成幾萬件歷代藝術珍藏品。而珍藏品方面包括咗國畫、書法、油畫、版畫、水彩畫、水粉畫、漫畫、雕塑，甚至連唐卡、銅器、陶瓷同埋剪紙等工藝品都有收埋嚟呢度，尤其係嶺南地區嘅書畫作品係最多嘅。
聶德權阿爸嚟自廣東恩平。佢喺九龍坪石邨大，先後讀過石硤尾嘅聖方濟各英文小學同埋觀塘嘅觀塘瑪利諾書院。持有香港大學社會科學學士學位同美國哈佛大學甘迺迪政府學院公共行政碩士學位。佢亦曾經喺英國牛津大學同國家行政學院進修。
聶德權喺1986年8月加入香港政府政務職系，曾經喺多個決策局同部門工作，包括前政務總署、前副布政司辦公室、前工商科、前財政科、前公務員事務科、前貿易署、行政長官辦公室、前衞生及福利局、香港特別行政區政府駐北京辦事處同前衞生福利及食物局。
佢喺2008年8月出任社會福利署署長，2013年6月出任政務司司長私人辦公室專員，2014年2月出任政府新聞處處長，2016年7月出任食物及衞生局常任秘書長。2017年7月1號出任政制及內地事務局局長。
石田博行係日本足球員，司職前鋒，效力過清水心跳，東京綠茵，Clementi Khalsa，Sydney Olympic FC，Perth Glory FC，Johor FC，甲府風林，鳥棲砂岩，及藤枝MYFC。
2010年，美樂花園管理委員會話，因為有大廈業主收到工務局同房屋局嘅信，責令其中一個除僭單位拆除僭建物，但係嗰位業主唔服重話如果要拆，就要成幢大廈所有僭建物都應該要拆。管委會亦話，基於大廈僭建問題嚴重，加埋受到多幢建緊嘅社屋打樁影響，樓宇結構同人命安全令人擔憂。
美樂花園有業主響公共天井又或者外牆違建花架成十六個，屬前座單位嘅有三十七個，後座單位有三十九個，花架越建越大，有業主重將間房嘅空間面積擴大延伸到露台同天井，如果僭建物導致人命傷亡事件，要大廈業主又或者委員會共同承擔責任係唔合理、唔公平。
重有工程施工之前，承建商一定要對周圍樓宇結構進行檢查，重記底有問題嘅情況，奴果證實周圍樓宇因為施工引致嘅損毀，政府一定會責成承建商按程序進行修復，至於工地噪音問題，政府承諾會持續加強監管，保障居民日常生活唔受工程影響。
2016年11月29號凌晨六點左右，美樂花園後面空地有雜物燒着，消防到場開喉灌救，疏散咗四十人，冇人受傷，響大廈地鋪嘅流動圖書館車亦受到波及，有圖書着火，消防隨即開喉灌救同排煙，將火救熄。之後消防話，起火原因有可疑，已經通知司警局同文化局人員到場。
荔枝角公園體育館，香港室內體育館之一，喺荔枝角荔灣道一號，荔枝角公園北邊，英文叫Lai Chi Kok Park Sports Centre。行政上歸深水埗區。設施有籃球場、排球場、羽毛球場、壁球場、乒乓球檯、活動室、舞蹈室。
《SPY×FAMILY間諜家家酒》係日本漫畫家遠藤達哉創作嘅漫畫，講述一個秘密身分係間諜嘅男人、一個秘密身分係殺手嘅女人同一個有讀心超能力嘅細路女，三人互相隱瞞真實身分組成虛假家庭嘅家庭喜劇。2019年3月25號起，漫畫響日本嘅《少年Jump+》定期連載，台灣就喺《寶島少年EX》連載。
2021年11月1號官方宣布改編做動畫，由WIT STUDIO同CloverWorks製作，第一季喺2022年4至6月同埋10至12月分兩個部分播出，總共25集。第二季動畫同埋劇場版預定喺2023年播出。
大穿山甲係鱗甲目中最大嘅一種。公比較大隻，身長可達140厘米，乸長125厘米。鱗片大塊，啡色至啡色不等。佢個學名係由德國動物學家Johann Karl Wilhelm Illiger喺1815年定名嘅。
2011年由亞太基金會同香港浸會大學嘅研究顯示, 香港有大約29萬位加拿大人, 人口仲多過加拿大嘅愛德華王子島省差唔多一倍。喺呢29萬人之中, 大部分都係華人, 而接近85%係喺香港出世嘅, 比例仲高過喺加拿大住嘅香港裔加拿大人嘅80.
而家嘅塔冠係喺元至正十八年整好嘅，佢係用咗9.14米高嘅千佛銅柱嚟整，而柱邊重劃住1023嚿佛像同祥雲天宮嘅寶塔圖都有，重有同埋塔頂嘅火焰寶珠、3層樓嘅九霄寶盤、9層樓高嘅寶輪、重有1層樓高嘅雙龍寶盤同8條鐵鍊整成有5噸咁重嘅塔刹都有。
喺梁大同三年嗰陣，詔許曇裕法師就响呢度起咗間靚嘅木塔嚟畀喺鬼佬地方返嚟嘅佛舍，佢重改咗名嗌「舍利塔」。但係喺北宋初嗰陣因為火燭冧咗。到咗宋端拱二年就將個寺院重新裝修，重改名嗌「淨慧寺」。到咗紹聖四年嗰陣，主簿林修同信士王衢歸沙門道琮就喺舍利塔嗰度起咗間寶塔，由於座塔入面有好多千佛像响度，所以就改咗名嗌「千佛塔」。
喺元符三年，有位著名文學家、書法家蘇東坡就嚟咗個寺度，發現塔入面種咗6樖榕樹响度，之後就寫咗個「六榕」呢兩個字，之後就嗌成「六榕寺」嘅名喇。而千佛塔喺清朝初期重行裝修之後，因為個塔身有好多唔同嘅顏色响度，所以咪有「花塔」嘅名囉。
1987年起嘅大雄寶殿入面嘅釋迦牟尼、阿彌陀佛同藥師佛同觀音殿入面嘅觀音像都係喺康熙二年起嘅，之前係放响大佛寺度，佢重係廣東省入面保存得最大嘅古代黃銅像。雖然話喺文革嗰陣被人拆咗，但係到咗20世紀80年代，就放咗喺六榕寺度。
，又叫廣州公社舊址，係由中國共產黨嘅張太雷領導發動嘅廣州起義先至起咗嘅蘇維埃政府所講嘅「廣州公社」。而呢間嘢喺中國廣東省廣州市越秀區廣州起義路200號之一，之前嘅中華民國國民政府所屬嘅廣東省立公安局就係喺呢度。
1927年12月11號，張太雷等人喺廣州爆發咗起義，而工人赤衛隊就開始攻打喺維新路嘅廣東省立公安局，到咗12號晏晝，廣州蘇維埃政府就喺呢度宣佈成立。結果廣州起義肥佬咗，之後蘇維埃政府就廢埋。雖然話廣州公社凈係出咗3日，但佢係中國大城市入面，第一個起嘅蘇維埃政府，佢重俾人話咗係「東方巴黎公社」。
喺1949年解放軍霸咗廣州之後，公安局俾廣州市人民政府接咗，重喺呢度起廣州市公安局。到咗1956年，廣州市人民政府就將南樓起成廣州起義陳列室，重開放埋添。1987年，廣州市公安局將舊址嘅南樓、中樓同門樓呢啲建築畀嗮文物部之後就將舊址維修，重成立咗廣州起義紀念館。
之前葉劍英喺呢度起咗「廣州公社舊址」呢6個標題字。但係，由於廣州市公安局冇乜辦公場所用地嘅關係，到咗2005年底，廣州市公安局先至向文物部門轉嗮凈低嘅舊址北樓同拘留所。喺2006年開始重新裝修過紀念館。
雖然話廣州市公安局最後將舊址冚唪唥轉嗮出去，但而家同廣州市國家安全局一樣，重喺廣州起義紀念館隔離，同廣州起義紀念館一齊用同一個門牌冧巴。喺1961年俾國務院劃咗入去全國重點文物保護單位嘅同時，重將廣州起義紀念館轉畀咗廣東革命歷史博物館嗰邊。
鴻龐氏，係越南傳說時期裡面最早嘅王朝，亦被視為越南國家嘅開端。傳說鴻龐氏存在嘅時間係介乎公元前2879年到前258年之間，君主嘅稱號為「雄王」、「雒王」或「碓王」，曾經用過「赤鬼國」、「文郎國」等國號。
《願榮光歸香港》，係一首由2019年香港反修例運動中抗爭者創作嘅粵語歌曲，作者係「Thomas dgx yhl」同埋一班匿名香港網民。首歌本來嘅定位係一首抗爭者嘅軍歌，但係受歡迎程度遠遠超乎預期，好多人都跟住唱，被香港本土派同部份市民譽為「香港之歌」、「香港國歌」。
2019年6月，香港發起咗反對逃犯條例修訂草案運動。呢首歌嘅其中一個創作人Thomas開始認為示威者喺街度唱《海闊天空》同埋《光輝歲月》雖然可以引起大家嘅共鳴，但係旋律上唔係幾夾當時嘅氣氛，所以就開始考慮創作一首新嘅抗爭歌。
同一般嘅歌唔同，Thomas認為呢首歌應該以古典音樂為基礎。所以 Thomas 製作嘅時候參考咗一啲外國音樂，例如英國國歌《天佑吾王》，美國國歌《星條旗》、《俄羅斯聯邦國歌》、美國愛國歌《共和國戰歌》以及基督讚美詩《榮歸主頌》等等。
網上生意有好多部份，其一部份關係到錢銀買賣，就叫做網上買賣。網上買賣可以幫生意多條門路，響萬維網或者互聯網上面做買賣。網上生意除咗網上買賣之外，亦都關係到成個生意流程。有網上採購，供應管理，訂單管理，客戶服務，拍檔之間嘅合作。
針對醫護人員嘅兒童心肺復甦術，適用於一歲至青春期初，界定嘅方法係判別第二性徵存唔存在。醫院或兒童加護病房可以選擇將兒童心肺復甦術嘅適用對象套到全部兒科患者，而唔係以青春期與否來判斷施行成人心肺復甦術或兒童心肺復甦術。
若果喺患者發生心跳停止嘅現場，有其他人在場，咁就好多嘢可以同時進行。例如一位或多位受過訓練嘅急救員可以立即施行心肺復甦術，同時可以請旁觀者打電話召喚緊急醫療系統嘅協助、去攞自動體外心臟去顫器、以及帶領緊急醫療服務人員到場。
彭亨州，全名Pahang Darul Makmur，係馬來西亞第三大州屬、西馬最大州屬，人口第9多州屬。範圍主要係彭亨河流域，州首府係關丹，而皇城喺北根。馬來西亞半島最高山峰大漢山喺呢個州北部。州面積35,964平方公里，人口1,448,000。
截至2017年，彭亨州一共有736間學校，其中540間小學同196間中學。呢個數字包括8間技術/職業培訓學校同埋由彭亨伊斯蘭宗教組繫管理嘅18間州宗教中學。除咗聯邦同州政府資助嘅學校之外，彭亨州仲有好多國際私立學校。
2011年11月24號，黃文迪同2006年度香港小姐競選季軍呂慧儀結婚。2014年8月14號，老婆生咗8.8磅阿仔Anton。2019年3月8號，兩人共同聲明話已經喺2018年離婚，並會共同撫養阿仔。
何卓瑩，用過藝名何卓霖，係香港演員。佢係模特兒出身，2007年喺無綫電視遊戲節目《味分高下》做其中一位之味之天使「蘋果」而開始出名，但佢2008年轉投亞洲電視藝員訓練班，主要幫亞視做節目主持，約莫2011年離開亞視。
簡采恩喺2012年加入有線娛樂新聞台做娛樂新聞主播，之後亦主持音樂節目《樂壇第一手》。佢2015年開始做有線娛樂台主持，主持節目包括《猴年人人行好運》、《寵物狗救星》、《寵物ER》、《正義同盟》、《猴年點算》等。
馬禮遜樓喺1936年起，係當時中國抗日戰爭名將蔡廷鍇將軍嘅瀧江別墅嘅一部份。1946年至1949年，呢間建築物被用嚟做香港達德學院嘅校舍。1952年，倫敦傳道會買咗呢度，用嚟做何福堂會所。1961年，傳道會將佢送畀中華基督教會香港區會，用嚟做退修嘅會所，翌年就喺佢嘅附近起中華基督教會何福堂書院。
1999年，教會打算同發展商合作，將呢度改做住宅，並喺2003年3月正式向屋宇署申請拆樓。古物諮詢委員會認為馬禮遜樓具文物價值，因而使到政府從中介入，商討換地。2004年3月26號，馬禮遜樓正式列為香港法定古蹟。
一戰之後，雖然西普魯士大部份都割咗畀波蘭，但東普魯士無乜受影響，繼續屬德國，不過就同德國本土畀波蘭走廊隔開咗，變咗做飛地。二戰之後，東普魯士就畀蘇聯同波蘭瓜分晒，當中首府哥尼斯堡畀蘇聯改名叫加里寧格勒，境內嘅德意志人大多被驅逐。
嘉諾撒聖心書院係香港一間津貼女子中學，亦係香港最老嘅學校之一，位於薄扶林置富花園置富徑2號，歷來培養咗唔少人才。學校於1860年由香港天主教嘉諾撒仁愛修會成立，並且係全港114間主要用英文教嘅學校之一。
F4係種紙嘅標準尺寸。咁嘅大細嘅紙，就叫F4紙。F4長330毫米，闊210毫米，同A4紙一樣闊，但長多33毫米。佢同傳統尺寸Foolscap Folio，所以亦有叫foolscape或folio。重有，佢亦接近美國用嘅Legal紙尺寸。
潘書韻大學讀香港中文大學中文系，三級榮譽畢業。阿爸阿媽都係大陸人，都係做教師，阿爸叫潘詩旭。佢細個嗰陣因為阿爸阿媽離異，由嫲嫲湊大，所以好自卑，小學試過自殺，但最後無事。畢業後，佢一度失業，後做過地產經紀，最終靠當時男友介紹投身補習行業，無幾耐就問男友攞錢開補習社。
潘書韻曾經捐過少量物資畀何D1同張D4，但係無耐啲免費物資就送嗮出去，手足就轉為將自己嘅存貨賣出去。之後潘書韻就老屈手足人血饅頭，將手足同自己嘅私怨喺網上公開，之後仲放手足地址上網，導致手足被捕同受到警暴對待。
2020年3月9號，劉家衡議員辦事處因為有建制派市民上門抗議而爆發衝突，混亂間有女議員助理同潘書韻都受輕傷。不過，警方喺3月12號用有市民投訴潘書韻喺衝突嗰陣涉嫌向人潑漂白水做理由，將潘書韻拘捕同扣留調查。
之後潘書韻同一位男議員助理被控襲擊及刑事損壞等罪，本嚟喺2021年7月13號喺西九龍裁判法院提堂，但潘書韻未有到庭，畀主任裁判官發出拘捕令。潘書韻話律師費太貴，唔值得上庭，所以喺無通知次被告嘅情況下著草。
2020年7月26號，潘書韻、佢老友黃于喬同埋另外一個34歲姓宋嘅男人，帶埋一個30幾歲、話自己老豆係廣州人嘅男人，上咗香港逸東酒店一間酒店房玩SM）。同一時間，潘書韻用佢個Instagram戶口將成個「直播AV」公開直播畀網民睇。
喺呢個「直播AV」入面，潘書韻同黃于喬首先氹嗰個男人除衫，之後潘書韻開始用皮帶扮打嗰個男人，潘書韻重係咁由說佢舐自己對高踭鞋底，舐完之後搞到個男人要即刻入廁所啷口。潘書韻之後再氹個男人除埋條面褲，然後用皮帶打佢手板同大髀。
臺北市政府係中華民國臺北市最高層級嘅地方行政機關，喺中華民國政府架構中為直轄市自治嘅行政機關，並同時負責執行中央機關委辦事項，臺北市嘅自治監督機關為行政院。臺北市政府設有32個所屬一級機關、112個「所屬二級機關」、12個區公所、236所各級學校、14所幼兒園，此外臺北市政府重經營3個市營事業機構。
卞夫人係個有本事嘅人。190年，佢30歲，當時曹操因爲董卓作亂出走避難，有謠言話曹操死咗。曹氏下面啲人都驚青慌亂，得卞夫人保持平靜，佢無急住信呢個謠言，勸啲人唔好過於驚慌。果然之後曹操返來。知咗件事後，曹操好欽服佢。
曹操原本有個正室丁氏，養住曹操同劉夫人生嘅仔曹脩。之後曹脩死咗，丁氏經常同曹操係噉喊苦喊忽，結果畀曹操趕佢返外家。過咗好耐曹操先去外家，落曬面𠱓佢，想佢一齊返屋企，但丁氏就係唔騷佢。於是曹操同佢斷絕夫妻關係，嗌外家畀佢改嫁，將卞夫人升做大婆。
但外家唔敢畀佢返頭嫁，就噉成咗棄婦。卞氏生性寬仁，雖然丁氏喺度時話佢係妾仔、作爲大婆睇佢同佢啲仔唔起，但卞氏唔計較過往，當曹操唔喺屋企時，就派人送嘢畀丁氏，又私自請佢返曹家，對佢款待周到。丁氏就好多謝佢，話自己都廢咗嘞，使乜似以前噉咁客氣呀。
曹彰雖然封到王，不過無耐之後被召入京城洛陽，到223年時就好突兀噉死咗。書《世說新語》就話，曹彰共曹丕喺卞太后嘅閣樓度捉棋，曹丕畀佢食落咗毒嘅棗。卞太后叫下人攞水去畀曹彰，但啲裝水器皿預先畀曹丕落令破壞曬，卞太后快啲走去井度抽水畀二仔，但搵唔見個桶。
226年，曹丕喺佢40歲時過世，佢嘅仔曹叡繼位，即係魏明帝。卞太后尊做太皇太后。佢提議佢嘅孫曹叡關心下曹操最細嘅仔曹茂，佢係曹操同妾仔趙姬生嘅仔，由於佢同曹操、曹丕都不和，所以係唯一無封王嘅人。魏明帝於是封曹茂做聊城公，之後升爲聊城王。
喺小說第79回，卞太后證見曹丕逼壓曹植作《七步詩》、若果作唔出就要處罪嘅景象。曹植悲憤噉作完首詩，詩中打個譬喻，描寫豆梗做柴火煮緊鑊中嘅豆粒嘅景象，一如家中兄弟互相殘害。聽完首詩，卞太后十分之心痛，走出來指責曹丕。
但實際上七步詩嘅事正史搵唔到，首詩亦唔見於曹植嘅文集，所以有無呢件史實歷來好大爭議。呢首詩見於《世說新語》同《三國演義》，版本唔同，件事可能虛構，作者羅貫中攞件事來用在於佢以漢室做正統，而總係批判曹魏嗰派。
芥菜種喺猶太國之中嘅種子係最細嘅，不過佢會長高到三、四公尺，可以畀雀仔棲息。芥菜種係指耶穌嘅真道，亦即係天國嘅福音，亦係佢本身。天國好比係人攞去種喺田裏面嘅一粒擁有極大成長潛能嘅芥菜種子。呢個比喻描述由耶穌一個人開始嘅細小上帝嘅國，卻有不可思議嘅擴展，成為足以影響成個世界嘅實體。
喺呢卷書前半部，保羅詳細討論合一嘅理論，講明父上帝選召佢嘅子民，赦免佢哋，透過佢嘅仔耶穌基督，使佢哋從罪嘅束縛中得到釋放，並且講明上帝偉大嘅應許係以聖靈做保證。喺後半部，保羅勸勉以弗所教會信徒，要佢哋喺團契生活中實現與基督合一。
「渣Sniper」，粵語字意指一個人抓住一個狙擊手，但粵語地區野戰玩家口中「渣Sniper」一詞，指去做狙擊手或手持狙擊槍。同中國大陸網民自創網絡用語一樣，香港由uwants一類網絡文化影響下，MK文化同潮流用語已侵佔香港基層社會一個重要位置。
，簡稱USK，係德國嘅自我監管協會之一，1994年由柏林駐地嘅娛樂軟件自我控制機構考慮到電子遊戲出現鹹濕或血腥、暴力、嗌交、打交、粗口等一系列暴力嘅拗數而成立，主要職責係監管啲電子遊戲嘅年紀同內容嘅分級。
永康開發得幾早，史前文化有進入鐵器時代嘅蔦松文化。荷治時期亦有荷蘭人喺度起橋嘅紀錄，鄭成功死後亦葬喺境內嘅洲子尾。但永康喺歷史上一直係臺南府城東側嘅僻地，直至戰後臺灣邁進工商業社會至急速成長，而家係台南都會區嘅部份。
戰後初期永康仍然係以第一、二產業為主嘅傳統鄉鎮。隨著台灣經濟起飛，永康區台一線沿線有唔少中小企製造業聚集，更奠定咗今日永康製造業工業帶嘅基礎。1977年人口67,763並超越咗縣治新營鎮，成為臺南縣第一大鄉。
1978年中山高速公路全線通車，永康設有交流道一處，除交通地位提升外，亦配合同時期嘅臺南市區向東北擴張，吸引臺南縣各鄉鎮甚至其他縣市移居，進入快速成長期，喺之後嘅卅年間人口增咗三倍。1993年突破15萬並升格縣轄市，2002年人口達到20萬，2015年8月人口突破23萬。
杜平，原名張耀憲，係香港前粵語片及電視演員，主持人。1950年代尾入行加入中聯影業公司，曾經係粵語片當紅小生之一。粵語片衰落以後，杜平投身電視界，加入無綫電視，係長壽綜藝節目《歡樂今宵》早期臺柱，其後長期擔任大型晚會司儀，同時亦參演《家變》、《京華春夢》同《網中人》等劇，曾經同森森合唱多首歌曲。
陳恩橄係香港音樂製作人，小學喺英國Queens College留學，開始咗學電結他，中二轉學鋼琴，之後拎獎學金入讀傳統音樂名校Wells Cathedral School。2009年畢業之後跟伍樂城一對一學習電影同廣告配樂，同得到伍樂城賞識成為旗下合作作曲人。
陳恩橄喺2018年成立奇想創意文化有限公司，專注喺電影配樂⼯作，期間曾加盟環球音樂同擔任耀榮文化音樂監製。音樂作品有劉心悠主演嘅《女人街，再見了》、晨亦儒主演嘅《九尾狐》、《十三陵傳⼈》、《廚霸江湖》、《京都妖狐志》、《顏值當譜1》 、《顏值當譜2》、ViuTV電視節⽬《DIVA華麗之後》
喺1890年代，錫礦業迅速增長，帶動吉隆坡發展，大量人口由馬來西亞其他區域、中國南方同大英帝國其他殖民城市湧入。為咗應付愈嚟愈複雜嘅社會需求，政府組織逐漸擴大，相對原本嘅辦公空間亦愈嚟愈多，吉隆坡早期所起嘅政府機關同商業空間已經開始飽和。
與止同時，1881年吉隆坡經歷咗一場摧毀大量茅屋同木屋嘅水災，令到吉隆坡進入第二波發展同重建時期。由於起大量建築需要大量磚塊，當時喺半山芭監獄嘅原址已經有兩間英商所投資興建嘅磚廠，但係依然唔夠市區發展所需。
1891年，雪蘭莪嘅參政司瑞典咸為咗推廣吉隆坡發展計畫，遠從錫蘭公共工程局聘請史普恩納擔任雪蘭莪總工程師一職。史普恩納到咗吉隆坡之後，開始整頓雪蘭莪嘅公共工程局，了解當時吉隆坡建築工人缺乏建築經驗同嘗試，承包廠商亦係非專業建築背景。
為咗改善吉隆坡嘅公共工程問題，史普恩納提出成立政府工廠嘅諗法，包含甚至木材廠、倉庫同磚廠，所以1891年開始喺巴生河岸，即係今時今日吉隆坡中央車站南面嘅位置，設置州立工廠，工廠前面條路改名做「Brieckfields Road」，工廠入面有鐵軌直接同通往巴生市嘅鐵道連接。
大部分吉隆坡嘅公共建築，包括大鐘樓、吉隆坡市政廳、吉隆坡中央車站、半山芭監獄、馬來聯邦鐵路局總部、舊郵政總局、舊渣打銀行、舊印務局巴生燈塔等建築嘅構建，都喺工廠入面先完成，再運送去建築工地組建，以減低成本同建築華麗嘅外型。
喺葉亞來管理時期嘅吉隆坡，如果由巴生去吉隆坡，需要利用水路，沿住巴生河上遊逆流而上，直到白沙羅鎮），白沙羅河同巴生河交匯處上岸，經由陸路去吉隆坡。喺雪蘭莪內戰完咗之後，葉亞來為咗加快吉隆坡發展步伐，喺白沙羅至吉隆坡市中心修築一條陸路，呢條道路喺1878年完工，係當時吉隆坡唯一一條通去港口嘅聯外道路，總長度係17英里作業。
呢條路線明顯標示住每一英里嘅位置，喺當時華工嘅口語入面，英里亦叫做「碑」，十五碑呢個地點啱啱好喺呢條路十五哩之處，早期去吉隆坡發展嘅華工因為唔識英文，所以叫呢度做十五碑。喺當時經過十五英里嘅路程之後，就可以算係入咗吉隆坡市區範圍，所以當年嘅十五碑，係入吉隆坡嘅門戶。
由於印度同錫蘭係英國喺亞洲地區最早開始嘅殖民地，當地有好多專業人員係當時喺馬來亞地區係無嘅，包括建築工人、測量師等，所以雪蘭莪州立工廠成立時，英國殖民政府喺錫蘭引入大量錫蘭裔勞工，除咗喺州立工廠做嘢之外，亦有部分係喺附近嘅鐵道局，負責鐵路修建同修復工作。
英國殖民時期，政府都將都市建設同維護相關嘅工作交由錫蘭裔同嚟自印度南面嘅咕喱分擔，呢個原因亦係造成咗之後十五碑成為印度裔聚集之地嘅主要原因。1905年，殖民政府為咗向鐵路勞工提供宿舍，喺十五碑嘅陳亞棠路建立咗百人宿舍，令到十五碑變咗一個吉隆坡市中心邊緣小區。
2009年，吉隆坡市政府將小印度嘅名號由印度回教堂路搬到十五碑，因為呢度係吉隆坡最早有印度人定居嘅地方，亦聚集咗好多同印度裔相關嘅宗教、文化場所、金飾店、餐廳同商店。其中主要設施包括依家仍然用嚟進行心靈教育課程、祈禱同瑜珈課程嘅維韋卡南達修道院。
十五碑亦係馬來西亞視障人士聚集之地，好多視障權益組織，包括馬來西亞盲人全國理事會嘅總部，都將佢哋嘅辦公室喺呢度設立。當地大約有超過20間盲人按摩院，估計有接近一千名視障人士喺呢區做嘢同居住。同吉隆坡其他地方比較，十五碑嘅視障設施相對完善，紅綠燈讀秒亦會有提示聲，所有行人路舖咗導盲磚。
由於當地混雜嚟自南印度各地嘅族裔，同埋呢笪地方經歷過超過百年嘅發展歷史，十五碑聚集咗好多宗教場所，當中以印度廟為主。成個十五碑區域入面，就有8間印度廟宇坐落喺史考特路側近，其中包括斯里蘭卡印度廟、十五碑猴神哈頓曼神廟、斯里坎達瓦米克維興都廟宇同瑪哈維哈拉佛苑。
喺淡比比拉來路嘅三教堂，係十五碑主要嘅華人廟宇，佢喺1916年創立，主要供奉明朝莆田哲學家林兆恩所創立嘅三一教。三教堂係集三種華人傳統宗教信仰為一堂，分別為孔教、佛教同道教，廟入面供奉住三一教主、觀音同卓氏真人更換金身，喺二樓亦供奉住5尊歷史超過百年嘅神像，分別係孔子、太上老君、佛祖、三教主同將軍，廟入面仍然保留住唔少有六七十年歷史嘅供奉品。
十五碑周邊係吉隆坡中央車站所在地，嗰個地段原本係馬來亞鐵道公司所擁有，千禧年後由「吉隆坡中央」發展項目取代，包括交通樞紐、酒店、辦公大樓、公寓同購物中心，令到十五碑成為吉隆坡同馬來西亞半島最大嘅鐵路樞紐。
十五碑曾經係不法之徒嘅集中地，尤其是喺1990年代當地毒品泛濫，嗰度妓院、非法賭場同毒品亦隨處可見，但係呢10年嚟隨住十五碑發展成一個新嘅商業同住宅區而有顯著嘅改善。其中十五碑嘅色情行業蓬勃，附近兩排兩層樓或者三層樓嘅店屋，多數拉下閘門呈封閉式狀態，只有底層嘅出入口，有人看守，入面嘅建築就充做賣淫場所。
會昌五年三月，李炎敕令唔准天下寺院建置莊園，又下令勘檢所有寺院同埋佢哋所屬僧尼、奴婢、財產嘅數目。四月，李炎下敕滅佛，規定西京長安只可以保留四座佛寺，每寺留僧十人，東京洛陽留低兩座佛寺，其餘節度使嘅首府共34州留低一間佛寺，其他刺史所屬嘅州份不得保留佛寺。
宣和書譜喺宋朝並未出版，喺元朝初期，江南既民間有抄本流傳。公元1303年延陵吳文貴根據眾多版本匯編同埋佢既老友校對之後出版咗。明嘉靖楊升庵亦都有新版本、《津逮秘書》本、《學津討原》本、《四庫全書》本等。
《公子會》係香港商業電台叱咤903嘅電台節目。主持人係森美同嘉賓主持。2009年12月5號正式首播，逢禮拜六晚11點到深宵1點喺商業二台播。節目報天氣嘅音樂係Aaron Kelley同埋Skinny Williams嘅Hell Yeah。
森公子森美係口花花公子會會長。每個禮拜邀請其他公子哥兒口花花、用口花天酒地一齊傾偈，分享男性心態，介紹各種男士玩物，玩勿喪志，由宅男變公子，教你學會窮風流。2018年12月1號開始，加入嘉賓女主持，分享女士心態，對男士嘅各種睇法。
佢哋主要分布喺太平洋一帶嘅沙灘或泥灘度。當水退嗰陣時，佢哋好鍾意聚埋喺同一個位置度，但係一知道有危險，就會一齊捐入去泥灘嘅蟹洞入面。除咗喺泥沙表面搵食之外，有時會藏身泥沙下面。微微咁露出雙螯去食表面沙土，過濾進食完之後嘅擬糞會堆積至地表上，呢種攝食方式就好似地鼠挖地道，所以叫做「隧道式攝食」。